text: Nytårsaften er ingen friaften for brandvæsen
  28 december 2016 kl. 08.23
  På lørdag er brandfolkene klar ved sprøjterne. Nytårsdøgnet er årets mest brandfarlige.
  Brandvæsenet rykker i gennemsnit ud 282 gange fra middag nytårsaftensdag til middag nytårsdag. Tallet gælder for hele landet og er et gennemsnit fra fem år.
  På et normalt døgn er der 20 udrykninger. Nytårsdøgnet er dermed årets mest brandfarlige døgn.
  - Det er et faktum, at der er voldsomt mange brande nytårsnat. Men der skal faktisk ikke så meget til for at undgå brand. Meget af det handler om almindelig sund fornuft, siger seniorberedskabsmester i Beredskabsstyrelsen, Mads Dalgaard.
  I TV SYDs område er der 1-3 udrykninger med brandbilerne pr. 100.000 indbyggere. Lidt flere i Varde, Billund, Fredericia, Hedensted og Horsens kommuner, hvor der kan være 3-6 udrykninger pr. 100.000 indbyggere.
  Samme billede tegner sig i resten af Midtjylland. Værst ser det som vanligt ud i hovedstadsområdet. På kortet kan du se, hvor travlt brandvæsenet i din kommune har det i nytårsdøgnet.
  Typiske brande nytårsaften er bygningsbrande, som antændes af raketter – eller åbne containere med pap og papir.
  Beredskabsstyrensen har tre simple råd, du kan følge:
  Sørg for, at der er låg på affaldscontainere og fælles affaldsspande, og at de er placeret i god afstand fra bygninger
  Ryd op i carporten og luk porten til garagen
  Husk at overholde den sikkerhedsafstand, der står på fyrværkeriet
  
  